钦定古今图书集成/明伦汇编/官常典/第522卷 > 何实
## 钦定古今图书集成/明伦汇编/官常典/第522卷 > 何实

按《元史》本传，“实字诚卿，其先北京人。曾祖搏霄，雄于
赀，好施与，乡里以善人称。祖鼎敬，父道忠，仕金为北
京留守。实少孤，依叔父居，气节不凡，家人常入卧内，
见一青蛇蜿蜒衣被中，骇而视之，乃实也。及长，通诸
国译语，骁勇善骑射，倜傥不羁，远近之民慕其雄略，
咸归心焉。岁乙亥，中原盗起锦州，张鲸自立为临海”
郡王，遣使纳款于太祖。寻以叛伏诛。鲸弟致，初以叛
谋于实。实厉声叱曰：“天之历数在朔方，汝等恣为不
轨，徒自毙耳！”乃籍户口一万，募兵三千。丙子春，来归。
大将木华黎与论兵事，奇变百出。拊髀欣跃，大加称
赏。遂引见太祖，献军民之数。帝大悦，赐鞘剑一，命从
木华黎选充前锋。时张致复据锦州，实与贼遇于神
水县，挺身陷阵，殊死战，杀三百馀人，获战马兵械甚
众。木华黎奏赐鞍马、弓矢以励之。以功，为帐前军马
都弹压。诏封木华黎太师、国王。东下齐数郡，使实帅
师四千取燕南、齐西之地。首击邢州，徇赵郡，取魏、邺，
下博关，袭曹、濮、恩、德、泰安、济宁，势如破竹。薄潍州，与
木华黎会。迁兵马都镇抚。从取大同、雁门、石隰等州，
悉平之。引兵掠太原、平阳、河中、京兆诸城，所向款附。
木华黎录其功，表实为元帅左监军。癸未，木华黎卒，
子孛鲁嗣。武仙复叛，据邢，实帅师五千围之，立云梯先士卒登堞，横槊突之。城破，武仙走，逐北四十里，大
破之，斩首二百馀级。是夜，仙党遁去。实下令：“敢有擅
剽掠者斩”，军中肃然，士民按堵。孛鲁命戍于邢，多著
善政，邢民敬之如神明。甲申，孛鲁征西夏，以实分兵
攻汴、陈、蔡、唐、邓、许、钧、睢、郑、亳、颍，所至有功，计枭首一
千五百馀级，俘工匠七百馀人。孛鲁复命驻兵邢州，
分织匠五百户置局课织。丁亥，赐金虎符，便宜行元
帅府事。邢因武仙之乱，岁屡饥，请移匠局“于博。”孛鲁
从之，悯其劳瘁，使勿出征，更檄东平严实与之分治
军民事。博值兵火后，物货不通，实以丝数印置会子，
权行一方，民获贸迁之利。庚寅，有旨收诸将金符。乙
未，孛鲁以实子仲泽为质子。丁酉，太宗数召入见，实
贡金币、纹绮三篚。次陵州，遇寇，实与左右射之，毙二
十馀人，生获十馀人。朝于幄殿。帝欢甚，问遇盗之故，
命所获寇勿杀，仍以赐实。是日，赐坐，与论军中故事，
良久曰：“思卿效力有年，朕欲授以征行元帅，后当重
任。”实叩头谢曰：“小臣被坚执锐，从事锋镝，二十馀年，
身被十馀枪，右臂不能举，已为废人矣。臣不敢辱命，
愿辞监军之职，幸得元佩金符，督治工匠，岁献织币，
优游以终其身，于臣足矣。”帝默然不悦，令射以观其
强弱，实不能射，命入宿卫，密使人觇之，实臂果不能
举，固辞十馀，始可其奏。遂锡宴，取金符亲赐之，授以
汉字《宣命》，充御用局人匠达鲁花赤，子孙世其爵。更
赐白貂帽、减铁系腰、貂衣一袭、弓一、矢百，遣归。丁巳，
卒于博。